**Sjeverozapad** (afrikaans: *Noordwes*, engleski: *North West*, tswana: *Bokone Bophirima*) je jedna od devet provincija Južnoafričke Republike, koja se nalazi na istoku države na centralnoj visoravni Highveld. Glavni grad je Mahikeng, a najveći Rustenburg.

Provincija Sjeverozapad je osnovana nakon prvih slobodnih općih izbora u zemlji 1994. i rušenja apartheida, njen teritorij je složen od teritorija nekadašnjih provincija Transvaal i Kaap i teritorija bantustana Bophuthatswana.

Geografske karakteristike
-------------------------

Provincija Sjeverozapad se prostire na 106 512 km²  i površinom je šesta po veličini južnoafrička provincija. Ona sa sjevera graniči sa Botswanom, sa sjeveroistoka sa provincijom Limpopo, sa istoka sa provincijom Gauteng, sa jugoistoka sa provincijom Slobodna Država a sa jugozapada sa provincijom Sjeverni Kaap.

*Sjeverozapad* se prostire po visoravni Highveld, od rijeke Vaal na jugu koja formira granicu sa provincijom Slobodna Država do rijeke Molopo na istoku koja formira granicu sa provincijom Limpopo. 
Teren provincije je uglavnom travnata savana, prošarana rijetkim drvećem. Na jugu se prostiru slane doline.

*Sjeverozapad* ima jedan poznati nacionalni park - Pilanesberg, sa brojnim divljim životinjama, pored kojeg se nalazi danas slavni Sun City (južnoafrički Las Vegas) sa brojnim hotelima i kockarnicama, udaljen 200 km od Johannesburga, u pravcu sjeverozapada.

Administrativna podjela provincije

Klima
-----

Prosječne ljetne temperature kreću se od 17° do 31 °C, a zimske od 3° do 21 °C. Prosječna godišnja količina oborina je oko 500 mm, većina kiša padne od oktobra do aprila.

Stanovništvo
------------

Prema popisu iz 2001. u provinciji je živjelo 3 669 349 stanovnika. Više od devet desetina stanovnika su crnci koji uglavnom govore tswanu i žive po selima, bijelaca ima manje od jedne desetine i oni uglavnom govore afrikaans.

Privreda, transport i školstvo
------------------------------

Rezervat Pilanesberg
Jedan od hotela u Sun Cityju
Glavna grana privrede je rudarstvo, iskapaju se dijamanti, platina, kromit, zlato (kod grada Klerksdorp) i uran.

Stočarstvo je važna grana privrede ove provincije, osobito ovčarstvo i govedarstvo.
Po čitavoj provinciji uzgaja se kukuruz, kikiriki, pšenica i duhan, a agrumi (naranče, limuni) na sjeveroistoku.

Provincija ima jedan univerzitet: *Univerzitet Sjeverozapada* u gradiću Potchefstroomu.

Provincija Sjeverozapad je dobro povezane sa ostalim provincijama i susjednim državama, dobrim cestama i željeznicom.

Izvori
------

1. ↑  „Member of the Executive Council". Arhivirano iz originala na datum 2012-02-16. Pristupljeno 2012-02-29.
2. 1 2 3 4 5 6 7 8 9 10  „*North West*" (engleski). Encyclopædia Britannica. Pristupljeno 23. 02. 2012.
3. ↑  „*The nine provinces of South Africa*" (engleski). Brand South Africa. Pristupljeno 11. 02. 2012. [*mrtav link*]
4. ↑  „*Census 2001 at a glance*" (engleski). South Africa/Population Census. Arhivirano iz originala na datum 2005-12-12. Pristupljeno 15. 02. 2012.

Vanjske veze
------------

***Sjeverozapad (Južna Afrika)*** na Wikimedijinoj ostavi

* Službene stranice provincijske vlade ()
* *Sjeverozapad* na portalu Encyclopædia Britannica ()

| * p
* r
* u
Provincije Južne Afrike |
| --- |
| Gauteng • Istočni Kaap • KwaZulu-Natal • Limpopo • Mpumalanga • Sjeverni Kaap • Sjeverozapad • Slobodna Država • Zapadni Kaap |  |